ካሜሩን ነጻነቷን ከተቀዳጀችበት ከ1953 ዓ. ም. ወዲህ በሁለቱ ግዛቶች መካከል በሚገኘው ድንበር አካባቢ ሲካሄዱ የቆዩት ሰላማዊ ሰልፎች ጊዜ በጨመረ ቁጥር ወደ ከፋ አመጽ በመሸጋገር ካሜሩንን እጅግ እየጎዳት መምጣቱ ታውቋል። ባለፉት ወራት ውስጥ በተካሄዱት አመጾች ብዙ ሰላማዊ ሰዎች መገደላቸው፣ ቢያንስ 16 የመንግሥ ወታደሮችና የፖሊስ አዛዦች መገደላቸው ታውቋል። ከቦኮ ሃራም እስላማዊ ታጣቂ ቡድን የሚቃጣውን ጥቃት ለመከላከል በማለት በሰሜናዊዉ የሃገሪቱ ግንባር መንግሥት ልዩ ሃይል ማሰማራቱም ታውቋል። በአመጹ ምክንያት 7,500 የሚሆኑ ነዋሪዎች መኖሪያቸውን ለቅቀው ወደ አጎራባች አገር ወደ ሆነችው ናይጀሪያ እንዲሰደዱ የተገደዱ ሲሆን ሌሎች 40,000 የሚሆኑ አካባቢያቸውን ለቅቀው ለመውጣት በዝግጅት ላይ መሆናቸው ታውቋል።
